text: Udviklingshæmmede forsøgte sig med spinning
  04 september 2016 kl. 18.31
  Et usædvanligt træningshold så søndag dagens lys i Kolding.
  
  Det kan være svært at komme i gang med motion. Det kender mange af os, selvom vi godt ved, at det er godt for os.
  Sådan er det også for udviklingshæmmede. Søndag gik en gruppe af dem i gang med noget helt nyt. De var til deres første prøvetime i spinning.
  Jesper Rosenlund, Kolding: "Der er ikke for mange tilbud til de udviklingshæmmede i forvejen. Så jeg synes det er rigtig, rigtig godt."
  Jesper Rosenlund var søndag afsted med sin datter på 19 år. Han har selv cyklet til Paris med Team Rynkeby. Men de har aldrig spinnet sammen før.
  - Jeg ved egentlig ikke hvorfor, for det klarede hun super godt. Der er ikke for mange tilbud til de udviklingshæmmede i forvejen. Så jeg synes det er rigtig, rigtig godt, siger Jesper Rosenlund til TV SYD.
  Holdet skal køre hver mandag. Det er Kresten Mortensen der er idémand bag forsøget.
  - De udviklingshæmmede har brug for en del støtte for at komme ud i foreningslivet. Derfor er det også et meget bredt hold, så alle kan være med uanset niveau, forklarer Kresten Mortensen.
  Børge Neessen, der ejer Fitness 1, har gode erfaringer med udviklingshæmmede på spinningcykler.
  - Mit hjerte brænder for det, da jeg selv har en søn der har Downs syndrom. Så jeg synes, at det er et godt formål for dem, der trænger til at dyrke noget sport, siger Børge Neessen.
  Spinningholdet i Kolding begynder for alvor mandag den 12. september, og kører frem til december.
  